महाराष्ट्र में 'ऑपरेशन' लोटस की तैयारी में BJP? कभी कांग्रेस-NCP-शिवसेना में रहे इन 4 नेताओं को सौंपी जिम्मेदारी!  
महाराष्ट्र में BJP के सामने बहुमत साबित करने की चुनौती
'बहुमत साबित करने के लिए ऑपरेशन लोटस की तैयारी में BJP'
बीजेपी चार नेताओं को सौंपी बहुमत जुटाने की जिम्मेदारी: सूत्र
बता दें कि शनिवार की सुबह भारतीय जनता पार्टी ने NCP के समर्थन से सरकार तो बना ली, लेकिन उसके लिए बहुमत का आंकड़ा जुटाना आसान नहीं होगा. शनिवार सुबह राजभवन में आयोजित सादे समारोह में देवेंद्र फडणवीस (Devendra Fadnavis) ने दूसरी बार मुख्यमंत्री पद की शपथ ली. वहीं NCP नेता अजित पवार ने उपमुख्यमंत्री पद की शपथ ली. हालांकि शनिवार देर शाम NCP प्रमुख शरद पवार ने दावा किया कि पार्टी के 49 विधायक हमारे साथ हैं. यहां तक कि अजित पवार के साथ शपथ समारोह में राजभवन पहुंचे धनंजय मुंडे (Dhananjay Munde) ने भी रविवार को ट्वीट कर यह बता दिया कि वे NCP प्रमुख शरद पवार (Sharad Pawar) के साथ हैं.
इससे पहले रविवार को ये मामला सुप्रीम कोर्ट भी पहुंचा. छुट्टी होने के बावजूद सुप्रीम कोर्ट खुली और इस मसले पर एनसीपी, कांग्रेस और शिवसेना के पक्ष की ओर से दलीलों को सुना. केंद्र सरकार की ओर से भी दलीलें रखी गईं. नतीजा ये निकला कि सुप्रीम कोर्ट ने केंद्र सरकार को सोमवार सुबह साढ़े दस बजे तक वो दोनों पत्र सामने रखने को कहा, जिनमें बहुमत का दावा किया गया और देवेंद्र फडणवीस को सरकार बनाने का न्योता दिया गया. इन पत्रों को पढ़ने के बाद ही सुप्रीम कोर्ट कल फ़्लोर टेस्ट कराने की मांग पर कोई फ़ैसला करेगा.
बता दें कि नारायण राणे सार्वजनिक रूप से कहते रहे हैं, "मेरे दोस्त हर जगह हैं. शिवसेना में उद्धव और कांग्रेस में अशोक चव्हाण को छोड़कर सब मेरे दोस्त हैं." यह चर्चित बयान उन्होंने वर्ष 2017 में कांग्रेस छोड़ते वक्त दिया था. वह अजित पवार के सहयोग से फडणवीस के नेतृत्व में बनी सरकार के लिए बहुमत का 'जुगाड़' कर भाजपा से राज्यसभा सीट मिलने का कर्ज उतारना चाहते हैं. वर्ष 2018 में गठबंधन सहयोगी शिवसेना के भारी विरोध के बावजूद भाजपा ने उन्हें अपने कोटे से राज्यसभा भेजा था. वहीं, विधानसभा चुनाव के दौरान उनकी पार्टी महाराष्ट्र स्वाभिमान पक्ष का विलय कर देवेंद्र फडणवीस ने उन्हें भाजपा में शामिल किया था.
12 नवंबर को महाराष्ट्र में राष्ट्रपति शासन लागू होने के बाद नारायण राणे ने कहा था, "भाजपा की सरकार बनाने के लिए मैं पूरी कोशिश करूंगा. सरकार बनाने के लिए जो करना होगा, वो करेंगे. साम, दाम, दंड, भेद तो शिवसेना ने ही मुझे सिखाया है." नारायण राणे पूर्व में कह चुके हैं कि भाजपा के पास 105 विधायक हैं और पार्टी को सिर्फ 40-45 विधायकों के समर्थन की व्यवस्था करनी है.